BEGRUNDELSE

1. BAGGRUNDEN FOR FORSLAGET

De foranstaltninger, der blev vedtaget både i Europa og andre steder umiddelbart efter finanskrisen, har hovedsagelig fokuseret på det påtrængende behov for at stabilisere finanssystemet. Den rolle, som banker, hedgefonde, vurderingsbureauer, tilsynsmyndigheder og centralbanker har spillet, er blevet anfægtet og analyseret grundigt i mange sammenhænge, mens spørgsmålet om, hvilken rolle revisorerne spillede under krisen – eller i særdeleshed den rolle, de burde have spillet – ikke har fået nogen særlig opmærksomhed. Det faktum, at adskillige banker havde store tab i perioden 2007-2009 både på de balanceførte poster og ikke-balanceførte poster, gør det svært for mange borgere og investorer at forstå, hvordan revisorerne har kunnet fremlægge rene revisionspåtegninger for deres kunder (især banker) for disse perioder.

Det er vigtigt at bemærke, at i en krise, hvor 4 588,9 mia. EUR af skatteydernes penge blev afsat til at støtte bankerne i perioden fra oktober 2008 til oktober 2009, og hvor en sådan støtte tegnede sig for 39 % af BNP for EU-27 i 2009[1], skal alle elementer i det finansielle system forbedres.

Grundig revision er nøglen til at genoprette tilliden på markedet. Det bidrager til investorbeskyttelse ved at stille lettilgængelige, omkostningseffektive og troværdige oplysninger om virksomhedernes regnskaber til rådighed. Den reducerer potentielt også de reviderede virksomheders kapitalomkostninger ved at sikre større gennemsigtighed og pålidelighed i regnskaberne.

Det er også vigtigt at understrege, at revisorerne har fået overdraget udførelsen af lovpligtig revision. Denne overdragelse giver revisorerne en samfundsrolle, eftersom de afgiver erklæring om, at regnskaberne for de reviderede virksomheder giver et retvisende billede; sidstnævnte kan have begrænset ansvar og/eller muligheden for at levere tjenester i den finansielle sektor.

Siden 1984 har EU-regler delvist reguleret lovpligtig revision, når et direktiv (direktiv 1984/253/EØF) harmoniserede procedurerne for godkendelse af revisorer. Europa-Parlamentets og Rådets direktiv 2006/43/EF af 17. maj 2006 om lovpligtig revision af årsregnskaber og konsoliderede regnskaber, om ændring af Rådets direktiv 78/660/EØF og 83/349/EØF og om ophævelse af Rådets direktiv 84/253/EØF (herefter direktiv 2006/43/EF) blev vedtaget i 2006 og udvidede anvendelsesområdet for det tidligere direktiv væsentligt. Den høje koncentrationsgrad på revisionsmarkedet og de mange forskellige godkendelsesprocedurer, der er nødvendige i forbindelse med lovpligtig revision på tværs af landegrænserne, forhindrer små og mellemstore revisionsfirmaer i at drage fordel af det indre marked.

I overensstemmelse med Europa 2020-strategien[2], der kræver en forbedring af erhvervsklimaet, har forslaget til formål at forbedre det indre marked for lovpligtig revision med henblik på at give små og mellemstore virksomheder mulighed for at vokse og tilskynde nye aktører til at søge ind på markedet.

Det nuværende kommissionsforslag om ændring af direktivet om lovpligtig revision vil eksistere side om side med et forslag til en forordning om særlige krav til lovpligtig revision af virksomheder af interesse for offentligheden[3]. De to forslag udgør en del af den igangværende lovgivningsreform på forskellige områder af den finansielle sektor. Da revision giver garantier, når det gælder regnskabernes rigtighed, er den fortsat en af hjørnestenene for finansiel stabilitet. Andre generelle initiativer, som der arbejdes på, f.eks. virksomhedsledelse, regnskabs- og kreditvurdering, supplerer dette forslag. De hverken kopierer eller overlapper hinanden.

Forslaget indeholder ændringer til bestemmelserne om godkendelse og registrering af revisorer og revisionsfirmaer, om de eksisterende principper i direktivet om lovpligtig revision med hensyn til erhvervsetik, tavshedspligt, uafhængighed og påtegning samt de hermed forbundne tilsynsregler, der fortsat er gældende for revisionen af virksomheder, der ikke er af interesse for offentligheden.

2. HØRING AF INTERESSEREDE PARTER

Kommissionen gennemførte en høring i perioden fra den 13. oktober til den 8. december 2010[4].

I alt blev der modtaget 700 svar fra forskellige interessenter, som omfattede medlemmer af erhvervet, tilsynsmyndigheder, investorer, akademikere, virksomheder, statslige myndigheder, erhvervsorganisationer og enkeltpersoner.

Høringen har vist, at der både er appetit på og modstand mod ændringen, og det er særligt interessenter, der i øjeblikket er veletableret, som er imod ændringer. På den anden side konkluderede især små og mellemstore revisionsfirmaer samt investorer, at den seneste finanskrise kastede lys på alvorlige mangler. En sammenfatning af de modtagne svar fra offentligheden findes på:

http://ec.europa.eu/internal_market/consultations/docs/2010/audit/summary_responses_en.pdf

Derudover gav en konference på højt niveau om revision, som Kommissionen afholdt den 10. februar 2011[5], mulighed for yderligere udveksling af synspunkter.

Europa-Parlamentet vedtog den 13. september 2011 en inititiativrapport om dette emne som svar på Kommissionens grønbog og opfordrer kraftigt Kommissionen til at sikre større gennemsigtighed og konkurrence på revisionsmarkedet[6]. Det Europæiske Økonomiske og Sociale Udvalg (EØSU) vedtog en lignende rapport den 16. juni 2011[7].

Disse emner blev meddelt medlemsstaterne på mødet i Udvalget for Finansielle Tjenesteydelser, der blev afholdt den 16. maj 2011, og på mødet i revisionsreguleringsudvalget den 24. juni 2011.

3. KONSEKVENSANALYSE

Kommissionen foretog i overensstemmelse med sin politik for bedre lovgivning en konsekvensanalyse af de forskellige politikalternativer. Blandt de forskellige emner, der blev undersøgt, var der nogle, som kun omhandlede den lovpligtige revision af virksomheder af interesse for offentligheden, mens andre vedrørte lovpligtig revision i almindelighed. Konklusionen var, at der var behov for mere detaljerede regler for revision af virksomheder af interesse for offentligheden, og at det ville være nødvendigt med en særskilt retsakt i den forbindelse. Direktivet om lovpligtig revision bevarer sit almindelige indhold.

For så vidt angår de spørgsmål, der henhører under anvendelsesområdet for sidstnævnte, blev følgende problemer undersøgt:

– Højt niveau af administrativ byrde på grund af fragmenteret national lovgivning

– Det er kun tilladt at foretage lovpligtig revision på tværs af landegrænserne, hvis den pågældende revisor består en "egnethedsprøve" og bliver godkendt og registreret i den pågældende medlemsstat

– Mangel på fælles standarder på tværs af EU om revisionspraksis, uafhængighed og intern kontrol af revisionsfirmaer

– Revisionsstandarder tager ikke hensyn til størrelsen af de reviderede virksomheder, især små og mellemstore virksomheder

– Tilknyttede problemer vedrørende kontrol med virksomheder, der ikke er af interesse for offentligheden.

Ud over de yderligere overholdelsesomkostninger betyder dette, at der ikke er lige vilkår for revisionsfirmaer og revisorer på tværs af EU og et lavt forretningspotentiale for små og mellemstore revisionsfirmaer.

Konsekvensanalysen konkluderede, at de bedste muligheder for et forbedre den eksisterende situation ville være:

– Fremme af grænseoverskridende anerkendelse af revisorers kompetencer: princippet om gensidig anerkendelse af revisionsfirmaer og revisorer på tværs af EU

– strømlining af standarderne for revisionspraksis, uafhængighed og intern kontrol af revisionsfirmaer på tværs af EU gennem indførelse af internationale revisionsstandarder med henblik på at sikre, at revisionsstandarderne er de samme i hele EU, nationale tilføjelser ville kunne accepteres, hvis det er relevant

– Tilpasning af revisionsstandarder til størrelsen af den reviderede virksomhed ved at anmode medlemsstaterne om at sikre, at det er muligt at foretage en forholdsmæssig og forenklet revision for SMV'er.

Disse emner vedrørte alle revisorer og revisionsfirmaer, som udfører lovpligtig revision af virksomheder, der ikke er af interesse for offentligheden. Foruden disse forhold omfattende konsekvensanalysen andre områder, som kun vedrørte lovpligtig revision af virksomheder af interesse for offentligheden.

De forskellige politikalternativer og deres indvirkning på interessenter drøftes indgående i konsekvensanalysen, som er tilgængelig på følgende websted:

http://ec.europa.eu/internal_market/auditing/index_en.htm.

4. FORSLAGETS RETLIGE ASPEKTER

4.1. Retsgrundlag

Ændringsdirektivet har det samme retsgrundlag som direktivet om lovpligtig revision. Forslaget er baseret på artikel 50 i traktaten om Den Europæiske Unions funktionsmåde (EUF-traktaten), der kræver vedtagelse af et direktiv om virksomhedsrelaterede krav (f.eks. dem, der vedrører erhvervsmæssige kvalifikationer). Det ændrede direktiv er EØS-relevant.

Det nye ændrede direktiv vil eksistere side om side med en forordning om særlige krav til lovpligtig revision af virksomheder af interesse for offentligheden.

4.2. Subsidiaritets- og proportionalitetsprincippet

I overensstemmelse med subsidiaritetsprincippet og proportionalitetsprincippet, jf. EUF-traktatens artikel 5, kan forslagets målsætninger ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan. Navnlig kan fremme af grænseoverskridende mobilitet for revisorer og revisionsfirmaer på tværs af EU ikke opnås uden indgriben fra EU's side. Derfor overholdes subsidiaritetsprincippet i Kommissionens forslag, da det har til formål at fjerne hindringerne for udvikling af et indre marked for lovpligtige revisionstjenester og dem, der blev identificeret under den åbne interessenthøring. Det ændrede direktiv overlader det desuden til medlemsstaternes skøn at fastsætte, hvordan revisionsstandarderne skal tilpasses til størrelsen af den reviderede virksomhed, hvilket bør resultere i bedre revisionstjenester til de berørte SMV'er. Derudover overholder forslaget proportionalitetsprincippet, fordi alle løsninger er udarbejdet under hensyntagen til omkostningseffektivitet. Forslaget går ikke ud over, hvad der er nødvendigt for at nå disse mål.

4.3. Nærmere redegørelse for forslaget

De væsentligste ændringer til direktivet om lovpligtig revision er:

1) Fordeling mellem direktivet om lovpligtig revision og et yderligere retligt instrument om særlige krav til den lovpligtige revision af virksomheder af interesse for offentligheden (artikel 1)

Kommissionen foreslår, at det ændrede direktiv om lovpligtig revision består side om side med forordningen om særlige krav til den lovpligtige revision af årsregnskaber og konsoliderede årsregnskaber for virksomheder af interesse for offentligheden. Der er således behov for en klar fordeling mellem de to juridiske tekster. De nuværende bestemmelser i direktivet om lovpligtig revision, der kun vedrører gennemførelsen af en lovpligtig revision af årsregnskaber og konsoliderede årsregnskaber af virksomheder af interesse for offentligheden, vil være inkorporeret og, hvis det er relevant, ændret i forslaget til en forordning om særlige krav til den lovpligtige revision af årsregnskaber og konsoliderede årsregnskaber for virksomheder af interesse for offentligheden. Som følge heraf bør artikel 39-44 og artikel 22, stk. 2, in fine udgå.

Endvidere omhandler artikel 1 anvendelsen af det ændrede direktiv på den lovpligtige revision af virksomheder af interesse for offentligheden. Artikel 3-20 (om adgangen til markedet for revisorer) finder anvendelse på revisorer og revisionsfirmaer, uafhængigt af typen af den reviderede virksomhed. Situationen er imidlertid anderledes for de resterende artikler i direktivet: Artikel 22 om uafhængighed og objektivitet, artikel 25 om revisionshonorarer, artikel 27 og artikel 28 om revisionspåtegning samt artikel 29-31 om kvalitetssikrings-, undersøgelses- og sanktionssystemer vil ikke finde anvendelse på den lovpligtige revision af virksomheder af interesse for offentligheden. Der vil blive vedtaget specifikke og mere detaljerede regler i forordningen om disse emner. Artikel 32-36 vedrørende tilsyn vil kun gælde for lovpligtig revision af virksomheder af interesse for offentligheden for så vidt angår tilsyn med overholdelse af artikel 3-20. Endelig finder andre artikler anvendelse på revision af virksomheder af interesse for offentligheden og gennemføres ved forordning om særlige krav (artikel 21, 23, 24, 26, 37 og 38).

2) Definition af "lovpligtig revision" med henblik på at tage højde for det nye regnskabsdirektiv (artikel 2)

Kommissionen foreslår også en ændring af definitionen af "lovpligtig revision". For det første vil den lovpligtige revision fortsat omfatte de tilfælde, hvor forskellige juridiske EU-tekster pålægger nogle virksomheder en forpligtelse til at få deres regnskaber revideret, uafhængigt af deres juridiske form eller aktivitet. Med henblik på at garantere revisionens ensartethed skal definitionen af "lovpligtig revision" også omfatte situationer, hvor medlemsstaterne beslutter sig for at pålægge små virksomheder en forpligtelse til at få deres regnskaber revideret[8]. Endelig gælder, at hvis en lille virksomhed frivilligt beslutter sig for at få sit regnskab revideret, skal denne revision også betragtes som en lovpligtig revision.

3) Ændring af ejerskabsregler (artikel 3 og artikel 22 (stk. 2))

En anden ændring af direktivet om lovpligtig revision vedrører liberaliseringen af ejerskabsreglerne for revisionsfirmaer. I øjeblikket kræver direktivet om lovpligtig revision, at flertallet af stemmerettighederne i et revisionsfirma indehaves af revisorer. Dette krav er ikke længere angivet i den foreslåede ændring, og medlemsstaterne må ikke stille krav om, at en minimumsandel af kapitalen eller af stemmerettighederne i et revisionsfirma indehaves af revisorer eller revisionsfirmaer. Den nye artikel 3, stk. 4, opretholder imidlertid det eksisterende krav om, at flertallet af medlemmerne af administrations - eller ledelsesorganet i revisionsfirmaet er revisionsfirmaer eller revisorer.

Tilladelse af bredere ejerskab skal fremme revisionsfirmaers adgang til kapital, hvilket kan resultere i et stigende antal leverandører af revisionstjenester og tilskynde nye aktører på markedet, herunder gennem udvidet kapitalrejsning på offentlige markeder.

4) Pas for revisionsfirmaer (artikel 3b, artikel 15 og 17)

Forslaget til et ændret direktiv vil gøre det muligt for revisionsfirmaer at levere lovpligtig revision i andre medlemsstater end den medlemsstat, hvor de er godkendt, forudsat at den centrale revisionspartner, der leder revisionen, er godkendt i den pågældende medlemsstat. Dette ville betyde en reduktion af den byrde, som mange forskellige godkendelsesprocedurer medfører, og samtidig ville det åbne mulighed for, at der opstår reelle fælleseuropæiske revisionsfirmaer. Denne automatiske anerkendelse af firmaer ville ikke resultere i en reduktion af tilsynskvaliteten, da de tilsynsførende fortsat ville skulle føre tilsyn med revisionsarbejde, der er udført i deres respektive medlemsstat.

Men når godkendelsen først er opnået i hjemstaten, kan værtsmedlemsstaten kræve en form for registrering af revisionsfirmaer fra andre medlemsstater. Denne registrering skal foretages i overensstemmelse med artikel 15 og 17, som også vedrører registreringen af et hvilket som helst lokalt firma.

5) Pas for revisorer (artikel 3a) og "opblødning" af vilkårene for en revisor, der skal godkendes i en anden medlemsstat (artikel 14)

De foreslåede ændringer vedrørende godkendelsen af revisorer fra andre medlemsstater tilpasses bestemmelserne i direktiv 2005/36 om anerkendelse af erhvervsmæssige kvalifikationer (direktivet om erhvervsmæssige kvalifikationer)[9].

Artikel 3a vil gøre det muligt for revisorer midlertidigt eller lejlighedsvist at levere lovpligtige revisionstjenester på tværs af landegrænserne. Betingelserne i artikel 5-9 i direktivet om erhvervsmæssige kvalifikationer vil finde anvendelse, navnlig forpligtelsen til at videreformidle hensigten om at levere de pågældende tjenester til den relevante kompetente myndighed.

Den ændrede artikel 14 giver en medlemsstat mulighed for at tilbyde en revisor, der er godkendt i en anden medlemsstat, valget mellem en prøvetid eller en egnethedsprøve, hvis den pågældende revisor ønsker at etablere permanent virksomhed i denne medlemsstat.

Med hensyn til kravene til en egnethedsprøve, er der ikke nogen væsentlige ændringer i forhold til den tidligere version af artikel 14. Prøven har til formål at vurdere revisorens kendskab til love og administrative bestemmelser i den berørte medlemsstat, som er relevante for udførelsen af den lovpligtige revision.

I løbet af prøvetiden, der skal tilbydes ansøgeren som et alternativ til egnethedsprøven, får revisoren mulighed for at udføre lovpligtig revision i en anden medlemsstat end den, hvor han er godkendt, hvilket sker under tilsyn af en lokal revisor. Prøvetidens længde er tre år.

Hvad angår tilsyn med revisorer fra andre medlemsstater, er den offentlige myndighed, der vil være ansvarlig for revisorens status og for vurderingen af den erhvervede uddannelse i løbet af prøvetiden, den kompetente myndighed i værtsmedlemsstaten, da den er bedst egnet til dette formål.

6) Krav til kompetente myndigheder om at samarbejde med hensyn til uddannelsesmæssige krav og egnethedsprøve (artikel 6 og artikel 14)

For at sikre større indbyrdes tilnærmelse mellem de uddannelsesmæssige kvalifikationer for revisorer på EU-plan skal de kompetente nationale myndigheder, der er ansvarlige for offentligt tilsyn med revisorer, samarbejde. Samarbejde på EU-plan er også nødvendigt med henblik på at harmonisere kravene til egnethedsprøven for revisorer, således at den bliver mere forudsigelig og gennemsigtig.

7) Revisionsstandarder og revisionspåtegning (artikel 26)

Med henblik på at forbedre kvaliteten af den lovpligtige revision, der udføres i EU, pålægger forslaget medlemsstaterne at sikre, at revisorer og revisionsfirmaer udfører revision i overensstemmelse med de internationale revisionsstandarder.

Da forslaget til en forordning om særlige krav til lovpligtig revision af virksomheder af interesse for offentligheden omfatter detaljerede bestemmelser om revisionspåtegning, udgår artikel 28, stk. 2.

8) Nye regler vedrørende kompetente myndigheder (artikel 32 og 32a)

På nuværende tidspunkt kræver direktiv om lovpligtig revision, at medlemsstaterne etablerer et offentligt tilsynssystem for revisorer og revisionsfirmaer. I praksis gør dette det muligt for erhvervsorganisationer at være ansvarlige, bl.a. i forbindelse med godkendelse og registrering af revisorer og revisionsfirmaer og deres eksterne kvalitetssikring, undersøgelser og disciplinære foranstaltninger. Af den nye ændring fremgår, at den kompetente myndighed, der er ansvarlig for offentligt tilsyn, vil være en offentlig myndighed, som også vil være ansvarlig for godkendelse (artikel 3 og artikel 32), registrering (artikel 15) og kvalitetssikring (artikel 29).

Med henblik på at sikre, at de offentlige myndigheder for tilsyn med revisorer udøver deres funktioner på en uafhængig og effektiv måde, skal de også have tilstrækkelige beføjelser og ressourcer til at kunne gennemføre undersøgelser og adgang til relevante dokumenter, der indehaves af revisorer eller revisionsfirmaer (artikel 32, stk. 5). Selv om det ikke længere bør være muligt, at en erhvervsorganisation er ansvarlig for de opgaver, der er omhandlet i artikel 32, kan den kompetente myndighed, som er ansvarlig for offentligt tilsyn, uddelegere nogle af sine opgaver til andre myndigheder eller organer for så vidt angår godkendelse og registrering af revisorer og revisionsfirmaer (artikel 32a). Der stilles visse betingelser for en sådan uddelegering, og det organ, som bærer det endelige ansvar, er den kompetente myndighed, der nævnes i artikel 32, stk. 1. Medlemsstaterne informerer hinanden om uddelegering af opgaver.

9) Forbud mod kontraktbestemmelser, der påvirker udnævnelsen af revisorer eller revisionsfirmaer (artikel 37, stk. 3)

I forbindelse med udnævnelsen af revisorer og revisionsfirmaer, forbyder artikel 37 bestemmelser i henhold til hvilke tredjemand foreslår, anbefaler eller kræver, at den reviderede virksomhed udnævner en bestemt revisor eller et bestemt revisionsfirma.

10) Særlige regler for lovpligtig revision af små og mellemstore virksomheder (artikel 43a og 43b)

Efter det seneste forslag fra Kommissionen vil der ikke længere være noget krav i EU-lovgivningen om, at små virksomheder skal have deres regnskab revideret[10], selv om medlemsstaterne fortsat kan kræve dette. Kravet herom vil dog stadig gælde for mellemstore virksomheder.

Når mellemstore virksomheder revideres i henhold EU-lovgivningen, kræver det ændrede direktiv, at medlemsstaterne sikrer, at den måde, hvorpå revisionsstandarderne anvendes, tilpasses til dimensionen og omfanget af de aktiviteter, som disse virksomheder udfører. Derudover bør de små virksomheder, hvis regnskaber bliver revideret enten, fordi det kræves i den nationale lovgivning, eller frivilligt, også drage fordel af denne forholdsmæssige anvendelse af standarderne. Denne justering af revisionen til størrelsen af den reviderede virksomhed bør resultere i bedre revisionstjenester til de pågældende små og mellemstore virksomheder og eventuelt lavere omkostninger. Den foreslåede foranstaltning definerer ikke detaljeret, hvordan den forholdsmæssige anvendelse af standarderne skal finde sted under anvendelse af subsidiaritetsprincippet, men overlader dette til medlemsstaternes skøn.

Det er vigtigt at understrege, at i de tilfælde, hvor en lille eller mellemstor virksomhed er en virksomhed af interesse for offentligheden, er det bestemmelserne i udkastet til forordning om særlige krav til lovpligtig revision af virksomheder af interesse for offentligheden, der finder anvendelse.

11) Særlige regler vedrørende delegerede beføjelser og gennemførelsesbeføjelser efter Lissabontraktatens ikrafttræden (artikel 48a, 48b, 48c)

Artikel 8, stk. 3, 22, stk. 4, 29, stk. 2, 36, stk. 7, 45, stk. 6, 46, stk. 2, 47, stk. 3 og 47, stk. 5, (delegerede retsakter og gennemførelsesretsakter) tilpasser udvalgsprocedurerne til EUF-traktatens artikel 290 og 291, som fastsætter rammerne for Kommissionens gennemførelsesbeføjelser. Med hensyn til Kommissionens beføjelser til at vedtage gennemførelsesretsakter under EUF-traktatens artikel 291 er sådanne beføjelser omfattet af Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[11].

Tilpasningen sker fra sag til sag for at gøre det muligt at revidere de beføjelser, som lovgiverne har tillagt Kommissionen. Kommissionens gennemførelsesbeføjelser revideres således for at få præciseret og opdateret visse elementer i direktivet samt gøre det muligt for Kommissionen at træffe foranstaltninger til fremme af samarbejdet, dvs. på den ene side mellem revisoren og de kompetente myndigheder i medlemsstaterne og på den anden side mellem sidstnævnte og tredjelande på flere forskellige områder, som falder ind under direktivet.

De nye artikler 48a, 48b og 48c angiver den måde, hvorpå Kommissionens skal udøve de delegerede beføjelser, de tilfælde, hvor uddelegeringen kan tilbagekaldes af lovgiverne, og de tilfælde, hvor Europa-Parlamentet eller Rådet kan gøre indsigelse mod en delegeret retsakt.

5. BUDGETMÆSSIGE KONSEKVENSER

Kommissionens forslag har ingen konsekvenser for Unionens budget.

2011/0389 (COD)

Forslag til

EUROPA-PARLAMENTETS OG RÅDETS DIREKTIV

om ændring af direktiv 2006/43/EF om lovpligtig revision af årsregnskaber og konsoliderede regnskaber

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 50,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg[12],

efter den almindelige lovgivningsprocedure og

ud fra følgende betragtninger:

(1) Europa-Parlamentets og Rådets direktiv 2006/43/EF af 17. maj 2006 om lovpligtig revision af årsregnskaber og konsoliderede regnskaber, om ændring af Rådets direktiv 78/660/EØF og 83/349/EØF og om ophævelse af Rådets direktiv 84/253/EØF fastsætter betingelserne for godkendelse og registrering af personer, der udfører lovpligtig revision, reglerne om uafhængighed, objektivitet og fagetisk adfærd, som gælder for dem, samt rammerne for deres offentlige tilsyn. Det er imidlertid nødvendigt at harmonisere disse regler yderligere på EU-plan for at opnå større gennemsigtighed og forudsigelighed for de krav, der gælder for disse personer, samt øge uafhængigheden og objektiviteten i deres arbejde. Endvidere er det med henblik på at styrke investorbeskyttelsen vigtigt at fremme det offentlige tilsyn med revisorer og revisionsfirmaer ved at øge deres uafhængighed af EU's offentlige tilsynsmyndigheder og give dem tilstrækkelige beføjelser.

(2) På grund af den væsentlige offentlige relevans, som virksomheder af interesse for offentligheden har, og som er afledt af omfanget og dimensionen af deres aktiviteter eller af deres virksomhedsform, er der behov for at styrke troværdigheden af de reviderede regnskaber for virksomheder af interesse for offentligheden. Derfor er de særlige bestemmelser om lovpligtig revision af virksomheder af interesse for offentligheden i henhold til direktiv 2006/43/EF blevet udviklet yderligere i forordning (EU) nr. [XXX] af [XXX] om særlige krav til revision af virksomheder af interesse for offentligheden. Som en konsekvens heraf bør bestemmelserne om lovpligtig revision af virksomheder af interesse for offentligheden i direktiv 2006/43/EF udgå af direktivet, og lovpligtig revision af virksomheder af interesse for offentligheden bør reguleres i forordning (EU) nr. [XXX] af [XXX].

(3) Med henblik på at give revisionsfirmaer mulighed for at vokse må medlemsstaterne give dem adgang til ekstern kapital. Medlemsstaterne bør således ikke længere kunne kræve, at en minimumsandel af kapitalen eller af stemmerettighederne i et revisionsfirma indehaves af revisorer eller revisionsfirmaer under forudsætning af, at størstedelen af medlemmerne af administrationsorganet er revisionsfirmaer, der er godkendt i en hvilken som helst medlemsstat, eller revisorer med et godt omdømme.

(4) I henhold til traktaten omfatter det indre marked et område uden indre grænser med fri bevægelighed for varer og tjenesteydelser samt etableringsfrihed. Det er nødvendigt at sætte revisorer og revisionsfirmaer i stand til at udvikle deres lovpligtige revisionstjenester inden for EU ved at give dem mulighed for at udføre disse tjenester i en anden medlemsstat end den, hvori de er godkendt. Ved at åbne op for, at revisorer og revisionsfirmaer kan udføre lovpligtig revision i en værtsmedlemsstat under deres hjemlands revisortitel, opfyldes navnlig behovet hos virksomhedskoncerner, der på grund af øgede samhandelsstrømme som følge af det indre marked aflægger årsregnskaber i flere medlemsstater og skal have disse revideret i henhold til EU-lovgivningen. Afskaffelsen af hindringer for udviklingen af lovpligtige revisionstjenester mellem medlemsstaterne vil bidrage til integrationen af EU-markedet for lovpligtige revisionstjenester.

(5) Lovpligtig revision kræver tilstrækkeligt kendskab til blandt andet selskabsret, skatteret og sociallovgivning, som kan variere fra medlemsstat til medlemsstat. For at sikre kvaliteten i de lovpligtige revisionstjenester, der udføres på dens område, bør en medlemsstat kunne indføre en udligningsforanstaltning, hvis en revisor, der er godkendt i en anden medlemsstat, også ønsker at blive godkendt i den pågældende medlemsstat med henblik på at etablere en permanent virksomhed. En sådan foranstaltning bør tage hensyn til revisorens erhvervserfaring. Den bør hverken medføre en uforholdsmæssig stor byrde for den berørte revisor eller gøre det vanskeligere eller mindre attraktivt at udføre lovpligtige revisionstjenester. Den pågældende revisor bør have mulighed for at vælge mellem en egnethedsprøve eller prøvetid som defineret i Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer[13]. Ved afslutningen af prøvetiden bør revisoren kunne integreres i revisorerhvervet i værtslandet, efter at det er godtgjort, at han er i besiddelse af erhvervserfaring dér.

(6) Med henblik på at øge revisorernes og revisionsfirmaernes uafhængighed af den reviderede virksomhed, når de udfører lovpligtig revision, bør enhver person eller virksomhed, der har stemmerettigheder i et revisionsfirma, være uafhængig af den reviderede virksomhed og ikke være involveret i beslutningsprocessen i den reviderede virksomhed.

(7) Det er vigtigt at sikre høj kvalitet i forbindelse med den lovpligtige revision i EU. Al lovpligtig revision bør derfor udføres på grundlag af internationale revisionsstandarder, som er en del af Clarity-projektet, der er udviklet af International Federation of Accountants (IFAC) i 2009, for så vidt de er relevante for den lovpligtige revision. Medlemsstaterne bør kun kunne indføre mere vidtgående nationale revisionsprocedurer eller -krav, hvis disse skyldes specifikke nationale lovkrav i forbindelse med omfanget af den lovpligtige revision af årsregnskaber eller konsoliderede regnskaber, for så vidt som disse krav ikke omfattes af de vedtagne internationale revisionsstandarder, og kun hvis de bidrager til pålideligheden og kvaliteten af årsregnskaber og konsoliderede regnskaber og er i Europas offentlige interesse. Kommissionen bør fortsat være involveret i overvågningen af indholdet og vedtagelsen af de internationale revisionsstandarder, som varetages af IFAC.

(8) For at øge pålideligheden og gennemsigtigheden af de kvalitetskontroller, der foretages i EU, bør medlemsstaternes kvalitetssikringssystemer styres af de kompetente myndigheder, der er udpeget af medlemsstaterne, med henblik på at sikre offentligt tilsyn med revisorer og revisionsfirmaer. Formålet med kvalitetskontroller er at forhindre eller tage fat på potentielle mangler i den måde, hvorpå lovpligtig revision udføres. For at sikre, at kvalitetskontrollerne opfylder deres mål, bør de kompetente myndigheder tage højde for omfanget og dimensionen af den aktivitet, som revisorerne og revisionsfirmaerne udfører.

(9) Det offentlige tilsyn med revisorer og revisionsfirmaer omfatter godkendelse, registrering af revisorer og revisionsfirmaer, vedtagelse af standarder for erhvervsetik og intern kvalitetskontrol i revisionsfirmaer, efter- og videreuddannelse samt et kvalitetssikrings-, undersøgelses- og sanktionssystem for revisorer og revisionsfirmaer. Med henblik på øge gennemsigtigheden i tilsynet med revisorer og skabe større ansvarlighed bør hver medlemsstat udpege én myndighed, der er ansvarlig for offentligt tilsyn med revisorer og revisionsfirmaer. Disse myndigheders uafhængighed af revisorprofessionen er en fundamental forudsætning for integritet, effektivitet og tilfredsstillende funktion af det offentlige tilsyn med revisorer og revisionsfirmaer. Derfor bør de offentlige tilsynsmyndigheder styres af ikke-revisorer, og medlemsstaterne bør etablere uafhængige og gennemsigtige procedurer for udvælgelsen af ikke-revisorer.

(10) For at sikre, at de offentlige tilsynsmyndigheder udfører deres opgaver på en effektiv måde, bør de have de fornødne beføjelser hertil. Medlemsstaterne bør navnlig sikre, at de offentlige tilsynsmyndigheder har beføjelser til at indlede og gennemføre undersøgelser, og at de har adgang til alle dokumenter, som indehaves af revisorer eller revisionsfirmaer, der er relevante for udførelsen af deres opgaver. Derudover bør de offentlige tilsynsmyndigheder have nok menneskelige og finansielle ressourcer til at udføre deres opgaver.

(11) Tilstrækkeligt tilsyn med revisorer og revisionsfirmaer, der har grænseoverskridende aktiviteter, eller som udgør en del af netværk, kræver, at der sker en udveksling af oplysninger mellem de offentlige tilsynsmyndigheder i medlemsstaterne. Med henblik på at beskytte fortroligheden af de oplysninger, der måtte udveksles på denne måde, bør medlemsstaterne sørge for, at ikke alene de ansatte hos tilsynsmyndighederne er omfattet af tavshedspligt, men at dette også gælder for alle personer, som tilsynsmyndighederne har uddelegeret opgaver til. Den kompetente myndighed bør have mulighed for at uddelegere opgaver, som kun vedrører godkendelse og registrering af revisorer, til andre myndigheder eller organer. Der stilles visse betingelser for en sådan uddelegering, og den kompetente myndighed bør bære det endelige ansvar herfor.

(12) "Small Business Act"[14], der blev vedtaget i juni 2008 og revideret i februar 2011[15], anerkender den centrale rolle, som små og mellemstore virksomheder har spillet i EU's økonomi, og formålet hermed er at forbedre den overordnede tilgang til iværksætteri og forankre "Tænk småt først"-princippet " i den politiske beslutningsproces. Europa 2020-strategien[16], der blev vedtaget i marts 2020, kræver også en forbedring af erhvervsklimaet, navnlig for SMV'er, bl.a. ved at nedbringe transaktionsomkostningerne ved at drive forretning i EU. Artikel 34 i Europa-Parlamentets og Rådets direktiv [XXX] af [XXX] om årsregnskaber, konsoliderede regnskaber og tilhørende beretninger for visse former for virksomheder kræver ikke, at små virksomheder skal have deres regnskaber revideret.

(13) De byrder, der belaster små og mellemstore virksomheder i EU i forbindelse med revisionen af deres regnskaber, bør reduceres til det nødvendige minimum uden at gå på kompromis med investorbeskyttelsen. Medlemsstaterne bør sikre, at anvendelsen af revisionsstandarder, i henhold til hvilke den lovpligtige revision af disse virksomheders regnskaber udføres, er forholdsmæssig i forhold til størrelsen af de små og mellemstore virksomheder.

(14) Nogle medlemsstater har erstattet den lovpligtige revision for små virksomheder med en begrænset kontrol af deres regnskaber. Disse medlemsstater bør få mulighed for at opretholde denne praksis i stedet for at foreskrive en forholdsmæssig anvendelse af revisionsstandarder for små virksomheder.

(15) Med henblik på at bevare de pågældende parters rettigheder, når de kompetente myndigheder i medlemsstaterne samarbejder med kompetente tredjelandsmyndigheder om udvekslingen af revisionsarbejdspapirer eller andre relevante dokumenter i forbindelse med vurderingen af kvaliteten af den udførte revision, bør medlemsstaterne sikre, at de arbejdsaftaler, der er indgået af deres kompetente myndigheder, og på hvilket grundlag enhver udveksling af sådanne dokumenter finder sted, omfatter tilstrækkelige sikkerhedskontroller til at beskytte tavshedspligten, herunder de reviderede virksomheders industrielle og intellektuelle ejendomsrettigheder.

(16) Tærsklen på 50 000 EUR i artikel 45, stk. 1, i direktiv 2006/43/EF blev afpasset efter artikel 3, stk. 2, litra c) og d), i Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF[17]. De tærskler, der er fastsat i direktiv 2003/71/EF, er blevet forhøjet til 100 000 EUR i henhold til artikel 1, stk. 3, i Europa-Parlamentets og Rådets direktiv 2010/73/EU[18]. På den baggrund bør der foretages tilsvarende justeringer af de tærskler, der er fastsat i artikel 45, stk. 1, i direktiv 2006/43/EF.

(17) For at det nye system i henhold til EUF-traktaten kan få fuld virkning, er det nødvendigt at tilpasse og erstatte de gennemførelsesbeføjelser, der er fastsat i henhold til artikel 202 i traktaten om oprettelse af Det Europæiske Fællesskab (EF-traktaten), med de relevante bestemmelser i overensstemmelse med EUF-traktatens artikel 290 og 291.

(18) Tilpasningen af procedurerne for Kommissionens vedtagelse af delegerede retsakter og gennemførelsesretsakter til traktaten om Den Europæiske Unions funktionsmåde og navnlig til artikel 290 og 291 heri bør ske fra sag til sag. Beføjelser til at vedtage retsakter i overensstemmelse med EUF-traktatens artikel 290 bør tillægges Kommissionen med henblik på at tage højde for udviklingen inden for revision og revisorprofessionen og fremme tilsynet med revisorer og revisionsfirmaer. Især er anvendelsen af delegerede retsakter nødvendig med henblik på at fastsætte kravene vedrørende godkendelse af fysiske personer som revisorer og principperne for uafhængighed og objektivitet, som revisorer og revisionsfirmaer skal overholde og at ændre definitionen af internationale revisionsstandarder. På området for revisortilsyn er det nødvendigt at anvende delegerede retsakter for at udvikle procedurerne for udveksling af oplysninger mellem de kompetente myndigheder i medlemsstaterne, vilkårene for grænseoverskridende undersøgelser og reglerne for samarbejde mellem de kompetente myndigheder i medlemsstaterne og kompetente tredjelandsmyndigheder. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau.

Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.

(19) For at sikre ensartede vilkår for gennemførelsen af erklæringerne om ligeværdighed for tredjelandes revisortilsynssystemer eller kompetente tredjelandsmyndigheders tilstrækkelighed, for så vidt de vedrører enkelte tredjelande eller enkelte kompetente tredjelandsmyndigheder, bør gennemførelsesbeføjelserne tillægges Kommissionen. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser[19].

(20) Målet for dette direktiv, nemlig at styrke investorbeskyttelsen i de regnskaber, som virksomhederne offentliggør, ved yderligere at forbedre kvaliteten af den lovpligtige revision, der udføres i Unionen, kan ikke i tilstrækkelig grad opfyldes af medlemsstaterne og kan derfor, på grund af dets omfang og virkning, bedre nås på EU-plan; Unionen kan derfor træffe foranstaltninger i overensstemmelse med subsidiaritetsprincippet, jf. artikel 5 i traktaten om den Europæiske Union. I overensstemmelse med proportionalitetsprincippet, jf. nævnte artikel, går dette direktiv ikke ud over, hvad der er nødvendigt for at nå dette mål.

(21) Direktiv 2006/43/EF bør derfor ændres i overensstemmelse hermed -

VEDTAGET DETTE DIREKTIV:

Artikel 1

Ændringer

I direktiv 2006/43/EF foretages følgende ændringer:

1. Artikel 1 ændres således:

a) Følgende stykker tilføjes:

"Artikel 22, 25 og 27-30 i dette direktiv finder ikke anvendelse på lovpligtig revision af årsregnskaber eller konsoliderede regnskaber for virksomheder af interesse for offentligheden, medmindre det er angivet i forordning (EU) nr. [xxx].

Artikel 32-36 i dette direktiv gælder i forbindelse med virksomheder af interesse for offentligheden for så vidt angår tilsyn med overholdelsen af de regler om godkendelse og registrering af revisorer og revisionsfirmaer, der er fastsat i artikel 3-20."

2. Artikel 2 ændres således:

a) Nr. 1 affattes således:

"1) "lovpligtig revision": en revision af årsregnskaber eller konsoliderede regnskaber i det omfang, denne

a) kræves i fællesskabsretten

b) kræves i henhold til national lovgivning for så vidt angår små virksomheder

c) foretages frivilligt af små virksomheder"

b) Nr. 10 affattes således:

"10) "kompetente myndigheder": de myndigheder, der i henhold til lovgivningen har til opgave at regulere og/eller føre tilsyn med revisorer og revisionsfirmaer eller har specifikke aspekter heraf som; henvisning til "kompetente myndigheder" i en specifik artikel er en henvisning til den eller de myndigheder, der er ansvarlige for de i den pågældende artikel nævnte funktioner"

c) Nr. 11 udgår

d) Nr. 13 affattes således:

"1). "virksomheder af interesse for offentligheden":

a) Virksomheder, der er underlagt en medlemsstats lovgivning og har udstedt omsættelige værdipapirer, der er optaget til handel på et reguleret marked i en medlemsstat, jf. artikel 4, stk. 1, nr. 14, i direktiv 2004/39/EF

b) Kreditinstitutter, jf. artikel 4, nr. 1, i Europa-Parlamentets og Rådets direktiv 2006/48/EF(*)

c) Forsikringsselskaber i henhold til artikel 13 i Europa-Parlamentets og Rådets direktiv 2009/138/EF(**)

d) Virksomheder, der er underlagt en medlemsstats lovgivning, som er betalingsinstitutter som defineret i artikel 4, nr. 4, i Europa-Parlamentets og Rådets direktiv 2007/64/EF(***), medmindre artikel 15, stk. 2, i nævnte direktiv finder anvendelse

e) Virksomheder, der er underlagt en medlemsstats lovgivning, som er betalingsinstitutter som defineret i artikel 2, nr. 1, i Europa-Parlamentets og Rådets direktiv 2009/110/EF(****), medmindre artikel 15, stk. 2, i direktiv 2007/64/EF finder anvendelse

f) Investeringsselskaber som defineret i artikel 4, stk. 1, nr. 1), i direktiv 2004/39/EF

g) EU-baserede alternative investeringsfonde som defineret i artikel 4, stk. 1, litra k), i Europa-Parlamentets og Rådets direktiv 2011/61/EF(*****)

h) Institutter for kollektiv investering i værdipapirer (investeringsinstitutter) som defineret i artikel 1, stk. 2, i Europa-Parlamentets og Rådets direktiv 2009/65/EF(******)

i) Virksomheder, der henhører under en medlemsstats lovgivning, og som er værdipapircentraler

j) Centrale modparter som defineret i artikel 2, stk. 1, i Europa-Parlamentets og Rådets forordning X/XXXX(*******)(jf. forslag til en forordning om OTC-derivater, centrale modparter og transaktionsregistre, KOM(2010)484)

(*) EUT L 177 af 30.6.2006, s.1.

(**) EUT L 335 af 17.12.2009, s. 1.

(***) EUT L 319 af 5.12.2007, s.1.

(****) EUT L 267 af 10.10.2009, s. 7.

(*****) EUT L 174 af 1.7.2011, s.1.

(******) EUT L 302 af 17.11.2009, s. 32

(*******) EUT L …."

e) Som nr. 17-20 indsættes:

"17. "mellemstore virksomheder": virksomheder som omhandlet i artikel 3, stk. 2, i direktiv XX/XX (direktivet erstatter fjerde og syvende selskabsdirektiv)

18) "små virksomheder": virksomheder som omhandlet i artikel 3, stk. 1, i direktiv XX/XX (direktivet erstatter fjerde og syvende selskabsdirektiv)

19) "hjemstat": medlemsstat, hvor en revisor eller et revisionsfirma er godkendt i overensstemmelse med artikel 3, stk. 1

20) "værtsmedlemsstat": en medlemsstat, hvori en revisor, der er godkendt i sin hjemstat, søger om at blive godkendt i overensstemmelse med artikel 14, eller en medlemsstat, hvori en revisor eller et revisionsfirma, der er godkendt i sin hjemstat, midlertidigt eller lejlighedsvist leverer lovpligtige revisionstjenester, eller en medlemsstat, hvori et revisionsfirma, der er godkendt i sin hjemstat, søger anerkendelse af en sådan godkendelse i overensstemmelse med artikel 3b"

3. Artikel 3 ændres således:

a) Stk. 2 ændres således:

i) Første afsnit affattes således:

"Hver medlemsstat udpeger den kompetente myndighed som omhandlet i artikel 32, der i sin egenskab af myndighed har ansvaret for at godkende revisorer og revisionsfirmaer."

ii) Andet afsnit udgår.

b) Stk. 4 ændres således:

i) I første afsnit udgår litra b).

ii) Første afsnit, litra c), affattes således:

"c) Et flertal af medlemmerne af virksomhedens administrationsorgan skal være revisionsfirmaer, der er godkendt i en hvilken som helst medlemsstat, eller fysiske personer, der som minimum opfylder betingelserne i artikel 4 samt artikel 6-12. Når et sådant organ ikke har mere end to medlemmer, skal et af disse medlemmer som minimum opfylde betingelserne i dette litra."

iii) Andet afsnit affattes således:

"Medlemsstaterne kan ikke fastsætte yderligere betingelser for så vidt angår disse litraer. Medlemsstaterne må ikke stille krav om, at en minimumsandel af kapitalen eller af stemmerettighederne i et revisionsfirma indehaves af revisorer eller revisionsfirmaer."

4. Som artikel 3a og 3b indsættes:

"Artikel 3a

Grænseoverskridende levering af lovpligtige revisionstjenester

Uanset artikel 3, stk. 1, i dette direktiv kan en revisor, der er godkendt i en medlemsstat, midlertidigt eller lejlighedsvist udføre lovpligtig revision i en anden medlemsstat. Artikel 5-9 i Europa-Parlamentets og Rådets direktiv 2005/36/EF* finder anvendelse.

Artikel 3b

Godkendelse af revisionsfirmaer

1. Uanset artikel 3, stk. 1, kan et revisionsfirma, der er godkendt i en medlemsstat, midlertidigt eller lejlighedsvist udføre lovpligtig revision i en anden medlemsstat under forudsætning af, at artikel 3, stk. 4, litra a), overholdes.

2. Et revisionsfirma, der ønsker at udføre lovpligtig revision i en anden medlemsstat end den, hvor det er blevet godkendt, skal lade sig registrere hos værtsmedlemsstatens kompetente myndighed i overensstemmelse med artikel 15 og 17.

3. Værtsmedlemsstatens kompetente myndighed registrerer revisionsfirmaet efter fremlæggelse af bevis for vedkommendes registrering hos hjemstatens kompetente myndighed. Værtsmedlemsstatens kompetente myndighed kan kræve, at det af hjemstatens kompetente myndighed udstedte bevis højst er tre måneder gammelt ved fremlæggelsen. Værtsmedlemsstatens kompetente myndighed giver hjemstatens kompetente myndighed underretning om denne registrering.

* EUT L 255 af 30.9.2005, s. 22."

5. I artikel 6 indsættes følgende stykke:

"De kompetente myndigheder som omhandlet i artikel 32 samarbejder med henblik på at opnå konvergens i de krav, der er fastsat i nærværende artikel. De samarbejder med Den Europæiske Værdipapir- og Markedstilsynsmyndighed (ESMA) og de kompetente myndigheder, der er nævnt i artikel X i forordning (XXX) af (XXX) for så vidt konvergens vedrører lovpligtig revision af virksomheder af interesse for offentligheden."

6. Artikel 8 ændres således:

a) Stk. 1, litra i), affattes således:

"i) internationale revisionsstandarder som omhandlet i artikel 26"

b) Stk. 3 affattes således:

"Kommissionen tillægges beføjelser til at vedtage delegerede retsakter i overensstemmelse med artikel 48a med henblik på tilpasning af listen over emner, der skal medtages i den test af den teoretiske viden, der er nævnt i stk. 1. Når Kommissionen anvender sådanne beføjelser, tager den højde for udviklingen inden for revision og revisorprofessionen."

7. Artikel 14 affattes således:

"Artikel 14

Godkendelse af revisorer fra andre medlemsstater

1. De kompetente myndigheder som omhandlet i artikel 32 fastlægger procedurer for godkendelse af revisorer, som er godkendt i andre medlemsstater. Disse procedurer skal være i overensstemmelse med artikel 11 og 12 i direktiv 2005/36/EF og må ikke gå ud over kravene i artikel 13 og 14 i dette direktiv.

2. Medlemsstaterne giver ansøgeren valget mellem en prøvetid som defineret i artikel 3, stk. 1, litra g), i direktiv 2005/36/EF og en egnethedsprøve som defineret i litra h) i samme artikel. Artikel 14, stk. 3, i direktiv 2005/36/EF finder ikke anvendelse med henblik på denne artikel.

Prøvetiden må ikke overstige tre år og skal underkastes en vurdering.

Egnethedsprøven skal gennemføres på et af de sprog, der er tilladt i henhold til sprogreglerne i den pågældende medlemsstat. Den må kun omfatte revisorens fyldestgørende kendskab til love og bestemmelser i denne medlemsstat, for så vidt den er relevant for lovpligtig revision.

3. De kompetente myndigheder som omhandlet i artikel 32 samarbejder med henblik på at opnå konvergens i kravene til prøvetiden og egnethedsprøven. De skal forbedre gennemsigtigheden og forudsigeligheden af kravene. De samarbejder med ESMA og de kompetente myndigheder, der er nævnt i artikel X i forordning (XXX) af (XXX) for så vidt konvergens vedrører lovpligtig revision af virksomheder af interesse for offentligheden."

8. I artikel 15, stk. 1, tilføjes følgende afsnit:

"Det offentlige register organiseres af den kompetente myndighed, der er nævnt i artikel 32."

9. I artikel 17, stk. 1, tilføjes som litra j) følgende:

"hvis det er relevant, hvorvidt revisionsfirmaet er registreret i henhold til artikel 3a og 3b".

10. Artikel 21, stk. 2, udgår.

11. Artikel 22 ændres således:

a) Stk. 1 affattes således:

"1. Medlemsstaterne sikrer, at den revisor og/eller det revisionsfirma, der udfører lovpligtig revision, er uafhængig af den virksomhed, der revideres, og ikke er involveret i dennes beslutningsproces."

b) Stk. 2, andet afsnit, udgår.

c) Stk. 4 affattes således:

"4. Kommissionen tillægges beføjelser til at vedtage delegerede retsakter i overensstemmelse med artikel 48a med henblik på at fastsætte:

a) de trusler og sikkerhedsforanstaltninger, der er omhandlet i stk. 2

b) de situationer, hvor de i stk. 2 omhandlede trusler er af et sådant omfang, at revisorens eller revisionsfirmaets uafhængighed bringes i fare."

12. Artikel 26 affattes således:

"Artikel 26

Revisionsstandarder

1. Medlemsstaterne sikrer, at revisorer og revisionsfirmaer overholder internationale revisionsstandarder, når de udfører lovpligtig revision, så længe disse standarder er i overensstemmelse med kravene i dette direktiv og i forordning XX/XX.

Medlemsstaterne kan kun indføre revisionsprocedurer eller -krav, der er mere vidtgående end de internationale revisionsstandarder, hvis disse revisionsprocedurer eller -krav skyldes specifikke nationale retskrav som følge af den lovpligtige revisions omfang. Medlemsstaterne sikrer, at disse revisionsprocedurer eller -krav opfylder følgende betingelser:

a) de bidrager til at give årsregnskabet eller det konsoliderede regnskab en høj grad af troværdighed og kvalitet i overensstemmelse med principperne i artikel 4, stk. 3, i direktiv (xxxx) om årsregnskaber og konsoliderede regnskaber for visse typer af virksomheder

b) er i Europas offentlige interesse.

Medlemsstaterne meddeler disse revisionsprocedurer eller -krav til Kommissionen; ESMA eller andre medlemsstater.

2. Ved anvendelsen af stk. 1 forstås der ved "internationale revisionsstandarder" internationale revisionsstandarder (ISA) og relaterede regnskaber og standarder, der er en del af det såkaldte Clarity-projekt, som er udviklet af Den Internationale Revisorsammenslutning (IFAC) i 2009, for så vidt de er relevante for den lovpligtige revision.

3. Kommissionen tillægges beføjelser til at vedtage delegerede retsakter i henhold til artikel 48a med henblik på at ændre definitionen af internationale revisionsstandarder i nærværende artikels stk. 2. Ved anvendelsen af disse beføjelser tager Kommissionen højde for eventuelle ændringer af de internationale revisionsstandarder, som IFAC foretager, PIOB's holdning (Public Interest Oversight Board) til sådanne ændringer samt enhver anden udvikling inden for revision og revisorprofessionen."

13. Artikel 28, stk. 2, udgår.

14. Artikel 29 ændres således:

a) Stk. 1 ændres således:

i) Litra a) affattes således:

"a) kvalitetssikringssystemet hører under den kompetente myndighed som omhandlet i artikel 32 og organiseres således, at det er uafhængigt af revisorer og revisionsfirmaer".

ii) Som litra k) indsættes:

"k) kvalitetskontroller skal være hensigtsmæssige og forholdsmæssige med hensyn til omfanget og dimensionen af den aktivitet, som det reviderede revisionsfirma eller revisoren udfører."

iii) Følgende afsnit indsættes efter litra k):

"Den kompetente myndighed, der er nævnt i artikel 32, skal på begæring stille den i første afsnit, litra g), omhandlede rapport til rådighed for interesserede. Den kompetente myndighed sørger for, at den offentliggjorte rapport ikke underminerer de erhvervsmæssige interesser for den reviderede virksomhed, der er genstand for kontrollen, herunder dens industrielle og intellektuelle ejendom."

b) Stk. 2 affattes således:

"2. Kommissionen tillægges beføjelser til at vedtage delegerede retsakter i overensstemmelse med artikel 48a med henblik på yderligere at fastsætte kravene vedrørende stk. 1, første afsnit, litra a) og b) samt e)-j)."

15. Artikel 32 ændres således:

a) Stk. 1 affattes således:

"1. Medlemsstaterne udpeger en kompetent myndighed, der har ansvaret for det offentlige tilsyn med revisorer og revisionsfirmaer på grundlag af principperne i stk. 2-7."

b) Stk. 3 affattes således:

"3. Den kompetente myndighed kan tillade, at ikke-revisorer med viden om de relevante områder inden for lovpligtig revision deltager i styringen af det offentlige tilsynssystem under forudsætning af, at de udvælges efter en uafhængig og gennemsigtig udpegelsesprocedure. Personer, der virker som revisorer, må ikke deltage i styringen af det offentlige tilsynssystem."

c) Den indledende tekst i stk. 4 affattes således:

"Den kompetente myndighed har det endelige ansvar for tilsynet med:"

d) Stk. 5 affattes således:

"5. Den kompetente myndighed har i nødvendigt omfang ret til at indlede og gennemføre undersøgelser af revisorer og revisionsfirmaer og ret til at træffe de nødvendige foranstaltninger. Den skal have tilstrækkelige ressourcer til at indlede og gennemføre sådanne undersøgelser.

Med henblik på at udføre sine opgaver under dette direktiv skal den kompetente myndighed have adgang til et hvilket som helst dokument, der indehaves af revisorer eller revisionsfirmaer, og til at modtage og beholde en kopi af det. Den skal også have ret til at kræve oplysninger af enhver person og om nødvendigt indkalde og høre en person for at indhente oplysninger."

e) Stk. 6 affattes således:

"6. Den kompetente myndighed skal være gennemsigtig. Heri indgår offentliggørelse af årlige arbejdsprogrammer og beretninger."

16. Som artikel 32a indsættes:

"Artikel 32a

Uddelegering af opgaver

Medlemsstaterne kan tillade, at den kompetente myndighed som omhandlet i artikel 32 kan uddelegere opgaver til andre myndigheder eller organer, som er udpeget ved lov, for så vidt angår godkendelse og registrering af revisorer og revisionsfirmaer. Enhver udførelse af opgaver af andre myndigheder eller organer skal udtrykkeligt uddelegeres af den kompetente myndighed. Den kompetente myndighed skal angive de uddelegerede opgaver og betingelserne for udførelsen heraf. Myndighederne eller organerne organiseres således, at der ikke er nogen interessekonflikter. Det endelige ansvar for tilsyn med overholdelsen af dette direktiv og gennemførelsesforanstaltningerne vedtaget i henhold hertil ligger hos den delegerende kompetente myndighed.

Medlemsstaterne underretter Kommissionen og de kompetente myndigheder i andre medlemsstater om alle ordninger vedrørende uddelegering af opgaver med angivelse af de nøjagtige vilkår for regulering af uddelegeringen."

17. Artikel 36 ændres således:

a) Stk. 3 affattes således:

"3. Stk. 2 hindrer ikke de kompetente myndigheder i at udveksle fortrolige oplysninger. Således udvekslede oplysninger omfattes af den tavshedspligt, der gælder for personer, der er eller tidligere var beskæftiget hos de kompetente myndigheder. Forpligtelsen til tavshedspligt gælder også for enhver anden person, som de kompetente myndigheder har uddelegeret opgaver til i forbindelse med de i dette direktiv omhandlede formål."

b) stk. 7 affattes således:

"7. Kommissionen tillægges beføjelser til at vedtage delegerede retsakter i overensstemmelse med artikel 48a med henblik på at fastsætte procedurer for oplysningsudveksling og nærmere betingelser for grænseoverskridende undersøgelser som beskrevet i stk. 2-4."

18. I artikel 37 indsættes som stk. 3:

"3. Enhver kontraktbestemmelse, der er indgået mellem den reviderede virksomhed og tredjemand, som begrænser valgmulighederne for generalforsamlingen af aktionærer eller medlemmer af denne virksomhed i henhold til stk. 1 til bestemte kategorier af eller lister over revisorer eller revisionsfirmaer med hensyn til udnævnelse eller begrænsning af valget af en bestemt revisor eller et bestemt revisionsfirma, som skal udføre den lovpligtige revision af denne virksomhed, er ugyldig."

19. Kapitel X udgår.

20. Som kapitel Xa, herunder artikel 43a og 43b, indsættes følgende:

"KAPITEL Xa

SÆRLIGE BESTEMMELSER FOR LOVPLIGTIG REVISION AF SMÅ OG MELLEMSTORE VIRKSOMHEDER

Artikel 43a

Forenklet revision af mellemstore virksomheder

Medlemsstaterne sørger for, at anvendelsen af revisionsstandarder i forbindelse med den lovpligtige revision af årsregnskaber eller konsoliderede regnskaber for mellemstore virksomheder er forholdsmæssig i forhold til omfanget og kompleksiteten af disse virksomheders forretninger.

Når kompetente myndigheder foretager kvalitetskontroller, tager de hensyn til den forholdsmæssige anvendelse af revisionsstandarderne.

Medlemsstaterne kan anmode erhvervssammenslutninger om at give vejledning vedrørende den forholdsmæssige anvendelse af revisionsstandarderne på mellemstore virksomheder.

Artikel 43b

Små virksomheder

Hvis en medlemsstat kræver lovpligtig revision af årsregnskaber eller konsoliderede regnskaber, finder artikel 43a anvendelse med de fornødne ændringer.

Hvis en medlemsstat har fastsat regler om gennemførelse af en begrænset kontrol med små virksomheders regnskaber som et alternativ til lovpligtig revision, er medlemsstaten ikke forpligtet til at tilpasse revisionsstandarderne til den lovpligtige revision for disse virksomheder.

I denne artikel forstås ved "begrænset revision" en procedure, der udføres af en revisor eller et revisionsfirma med henblik på afdækning af fejlangivelser, der skyldes fejl eller svig i en virksomheds regnskaber, og som giver en lavere sikkerhed for pålidelighed end lovpligtig revision."

21. Artikel 45 ændres således:

a) Stk. 1 affattes således:

"1. I overensstemmelse med artikel 15, 16 og 17 registrerer en medlemsstats kompetente myndigheder samtlige tredjelandsrevisorer og -revisionsfirmaer, som afgiver revisionspåtegning vedrørende årsregnskabet eller det konsoliderede regnskab for en virksomhed registreret uden for Unionen, hvis omsættelige værdipapirer er optaget til handel på et reguleret marked i denne medlemsstat, jf. artikel 4, stk. 1, nr. 14, i direktiv 2004/39/EF, medmindre virksomheden udelukkende udsteder gældsbeviser, for hvilke et af følgende forhold gælder:

a) de optages til handel på et reguleret marked i en medlemsstat i henhold til artikel 2, stk. 1, litra b), i Europa-Parlamentets og Rådets direktiv 2004/109/EF(*) inden den 31. december 2010, og deres pålydende pr. enhed beløber sig til mindst 50 000 EUR eller, når der er tale om gældsbeviser i en anden valuta, svarer på udstedelsesdagen til mindst 50 000 EUR

b) de optages til handel på et reguleret marked i en medlemsstat i henhold til artikel 2, stk. 1, litra b, i Europa-Parlamentets og Rådets direktiv 2004/109/EF af 31. december 2010, og hvis pålydende pr. enhed beløber sig til mindst 100 000 EUR eller, når der er tale om gældsbeviser i en anden valuta, på udstedelsesdagen svarer til mindst 100 000 EUR.

(*) EUT L 390 af 31.12.2004, s. 38."

b) Stk. 5 ændres således:

i) Litra e) affattes således:

"e) de på deres websted offentliggør en årlig beretning om gennemsigtighed, som indeholder de oplysninger, hvortil der henvises i artikel X i forordning (XXX) af (XXX), eller de opfylder ligeværdige oplysningskrav".

ii) Følgende afsnit tilføjes:

"En medlemsstat kan kun registrere en tredjelandsrevisor, hvis denne opfylder kravene i første afsnit, litra a), d) og e)."

d) Stk. 6 affattes således:

"6. For at sikre ensartede betingelser for anvendelsen af stk. 5, litra d), tillægges Kommissionen beføjelser til at træffe afgørelse om ligeværdighed som omhandlet heri ved hjælp af gennemførelsesretsakter. Disse gennemførelsesretsakter vedtages efter undersøgelsesproceduren i artikel 48, stk. 2. Indtil Kommissionen har truffet en sådan afgørelse kan medlemsstaterne vurdere spørgsmålet om ligeværdighed, jf. stk. 5, litra d), i denne artikel.

Kommissionen tillægges beføjelser til at vedtage delegerede retsakter i overensstemmelse med artikel 48a med henblik på at fastsætte de generelle ligeværdighedskriterier, der skal anvendes ved vurderingen af, hvorvidt den lovpligtige revision af de i stk. 1 omhandlede regnskaber udføres i overensstemmelse med internationale revisionsstandarder som nævnt i artikel 26 og de krav, der er fastsat i artikel 22, 24 og 25. Sådanne kriterier, som finder anvendelse for alle tredjelande, skal anvendes af medlemsstaterne ved vurdering af ligeværdighed på nationalt plan."

22. Artikel 46, stk. 2, affattes således:

"2. For at sikre ensartede betingelser for anvendelsen af stk. 1 tillægges Kommissionen beføjelser til at træffe afgørelse om ligeværdighed som omhandlet heri ved hjælp af gennemførelsesretsakter. Disse gennemførelsesretsakter vedtages efter undersøgelsesproceduren i artikel 48, stk. 2. Når Kommissionen har anerkendt den i stk. 1 omhandlede ligeværdighed, kan medlemsstaterne vælge at påberåbe sig en sådan ligeværdighed helt eller delvist og således ændre eller ikke længere anvende kravene i artikel 45, stk. 1 og 3, helt eller delvist. Indtil Kommissionen har truffet en sådan afgørelse, kan medlemsstaterne vurdere spørgsmålet om ligeværdighed, jf. stk. 1, i nærværende artikel eller henholde sig til andre medlemsstaters vurderinger. Beslutter Kommissionen, at ligeværdighedskriteriet i nærværende artikels stk. 1 ikke er opfyldt, kan den i en passende overgangsperiode tillade de pågældende revisorer eller revisionsfirmaer at fortsætte deres revisionsvirksomhed i overensstemmelse med den relevante medlemsstats krav.

Kommissionen tillægges beføjelser til at vedtage delegerede retsakter i overensstemmelse med artikel 48a med henblik på at fastsætte de generelle ligeværdighedskriterier på grundlag af kravene i artikel 29, 30 og 32, der skal anvendes ved vurderingen af, hvorvidt de offentlige tilsyns-, kvalitetssikrings-, undersøgelses- og sanktionssystemer i tredjelandet svarer til EU's. Sådanne generelle kriterier skal anvendes af medlemsstaterne ved vurdering af ligeværdighed på nationalt plan, for så vidt Kommissionen ikke har truffet nogen beslutning vedrørende det pågældende tredjeland."

23. Artikel 47 ændres således:

a) I stk. 2 indsættes som litra ba) følgende:

"ba) at beskyttelsen af den reviderede virksomheds forretningsmæssige interesser, herunder dens industrielle og intellektuelle ejendomsret, ikke undermineres"

b) Stk. 3 affattes således:

"3. Med henblik på at fremme samarbejdet kan Kommissionen træffe afgørelse vedrørende den tilstrækkelighed, der er omhandlet i stk. 1, litra c), ved hjælp af gennemførelsesretsakter. Disse gennemførelsesretsakter vedtages efter undersøgelsesproceduren i artikel 48, stk. 2. Medlemsstaterne træffer de foranstaltninger, der er nødvendige for at overholde Kommissionens afgørelse.

Kommissionen tillægges beføjelser til at vedtage delegerede retsakter i overensstemmelse med artikel 48a med henblik på at fastsætte de generelle tilstrækkelighedskriterier i overensstemmelse med hvilke Kommissionen vurderer, hvorvidt de kompetente myndigheder i tredjelande kan godkendes som værende tilstrækkelige til at samarbejde med de kompetente myndigheder i medlemsstaterne om udvekslingen af revisionsarbejdspapirer eller andre dokumenter, der indehaves af revisorer eller revisionsfirmaer. De generelle tilstrækkelighedskriterier baseres på kravene i artikel 36 eller et udgangspunkt med reelt tilsvarende resultat i forhold til en direkte udveksling af revisionsarbejdspapirer eller andre dokumenter, der indehaves af revisorer eller revisionsfirmaer."

c) Stk. 5 affattes således:

"5. Kommissionen tillægges beføjelser til at vedtage delegerede retsakter i overensstemmelse med artikel 48a med henblik på at definere de særlige tilfælde som omhandlet i stk. 4 med henblik på at fremme samarbejde mellem de kompetente myndigheder."

24. Artikel 48, stk. 1 og 2, affattes således:

"1. Kommissionen bistås af et udvalg (i det følgende benævnt "udvalget"). Dette udvalg er et udvalg i den i Europa-Parlamentets og Rådets forordning (EU) nr. 182/2011 anvendte betydning(*).

2. Når der henvises til dette stykke, anvendes artikel 5 i forordning (EU) nr. 182/2011.

(*) EUT L 55 af 28.2.2011, s. 13".

25. Som artikel 48a indsættes:

"Artikel 48a

Udøvelse af delegerede beføjelser

1. Kommissionen tillægges beføjelser til at vedtage delegerede retsakter på de i denne artikel fastlagte betingelser.

2. De delegerede beføjelser, der er omhandlet i artikel 8, stk. 3, artikel 22, stk. 4, artikel 26, stk. 3, artikel 29, stk. 2, artikel 36, stk. 7, artikel 45, stk. 6, artikel 46, stk. 2, artikel 47, stk. 3, og artikel 47, stk. 5, tillægges Kommissionen for en ubegrænset periode fra den [dette direktivs ikrafttrædelse].

3. Den i artikel 8, stk. 3, artikel 22, stk. 4, artikel 26, stk. 3, artikel 29, stk. 2, artikel 36, stk. 7, artikel 45, stk. 6, artikel 46, stk. 2, artikel 47, stk. 3, og artikel 47, stk. 5, omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af de delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom.

5. En delegeret retsakt vedtaget i henhold til artikel 8, stk. 3, artikel 22, stk. 4, artikel 26, stk. 3, artikel 29, stk. 2, artikel 36, stk. 7, artikel 45, stk. 6, artikel 46, stk. 2, samt artikel 47, stk. 3 og 5, træder kun i kraft, hvis hverken Europa-Parlamentet eller Rådet har gjort indsigelse inden for en frist på (2 måneder) fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med [to måneder] på Europa-Parlamentets eller Rådets initiativ."

Artikel 2

Gennemførelse i national lovgivning

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den (xxx). De tilsender straks Kommissionen disse love og bestemmelser og en sammenligningstabel, som viser sammenhængen mellem de pågældende love og bestemmelser og dette direktiv.

Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Ikrafttræden

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 4

Adressater

Dette direktiv er rettet til medlemsstaterne.

Udfærdiget i Bruxelles,

På Europa-Parlamentets vegne På Rådets vegne

Formanden Formanden

[1] De store støttebeløb i forbindelse med støtteordninger, der blev godkendt, hænger i vid udstrækning sammen med, at nogle medlemsstater indførte omfattende blankogarantiordninger, der dækkede hele gælden i alle deres banker. Medlemsstaterne satsede primært på garantiforanstaltninger. Der blev godkendt rekapitaliseringsstøtte på 546,08 mia. EUR (4,5 % af BNP), hvoraf medlemsstaterne reelt anvendte ca. 141,5 mia. EUR i 2009. I perioden fra oktober 2008 til oktober 2010 godkendte Kommissionen således krisestøtte i 22 medlemsstater: dvs. alle medlemsstater undtagen Bulgarien, Tjekkiet, Estland, Malta og Rumænien.

[2] Meddelelse fra Kommissionen "Europa 2020 - En strategi for intelligent, bæredygtig og inklusiv vækst", KOM(2010) 2020 endelig af 3.3.2010.

[3] Kommissionens forslag til en forordning om krav til den lovpligtige revision af årsregnskaber og konsoliderede årsregnskaber for virksomheder af interesse for offentligheden, KOM(2011)X, X.X.2011.

[4] Europa-Kommissionen, Grønbog om revisionspolitik: Læren af krisen, KOM (2010)561 af 13.10.2010. Findes på: http://ec.europa.eu/internal_market/consultations/docs/2010/audit/green_paper_audit_en.pdf

[5] http://ec.europa.eu/internal_market/accounting/conferenc_20110209_en.htm

[6] http://www.europarl.europa.eu/oeil/FindByProcnum.do?lang=en&procnum=INI/2011/2037

[7] KOM(2010) 561 endelig, EUT C 248 af 25.8.2011, s. 92.

[8] Efter Kommissionens forslag til omarbejdning af det fjerde direktiv 78/660/EØF af 25. juli 1978 om årsregnskaberne for visse selskabsformer og det syvende rådsdirektiv 83/349/EØF vil det ikke længere være et krav i EU-lovgivningen, at der skal foretages revision af små virksomheders regnskaber.

[9] EUT L 255 af 30.9.2005, s. 22.

[10] Kommissionens forslag til Europa-Parlamentets og Rådets direktiv om årsregnskaber, konsoliderede regnskaber og tilhørende beretninger for visse virksomhedsformer, KOM(2011) 684 endelig af 25.10.2011.

[11] EUT L 55 af 28.2.2011, s. 13.

[12] EUT C, s.

[13] EUT L 255 af 30.9.2005, s. 22.

[14] Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget - En "Small Business Act" for Europa (SEK(2008) 2102).

[15] Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget - Status vedrørende "Small Business Act" for Europa KOM(2011)78 endelig.

[16] Meddelelse fra Kommissionen "Europa 2020 - En strategi for intelligent, bæredygtig og inklusiv vækst", KOM(2010) 2020 endelig.

[17] EUT L 345 af 31.12.2003, s. 64.

[18] EUT L 327 af 11.12.2010, s. 1.

[19] EUT L 55 af 28.2.2011, s. 13.